ЩIэныгъэр – налкъутналмэсщ
Налшык дэт «ДыгъафIэ къалэм» щеджэ Айбазэ Павел иджыблагъэ хэтащ Москва хамэ къэрал зэхущытыкIэхэмкIэ и къэрал институтым (МГИМО) иригъэкIуэкI «Умники и умницы» зэпеуэм. КъБР-м икIыу абы хэта еджакIуитхум ящыщу плIыр щIыналъэ зэпеуэм къыщыхэжаныкIахэрщ, Айбазэ Павел урысейпсо тхыгъэ зэпеуэм зэрыхэтам ипкъ иткIэ къыхахат. Апхуэдэу ар жыджэру хэтщ гъэ еджэгъуэм къриубыдэу екIуэкI школ, щIыналъэ, урысейпсо зэпеуэхэм икIи ехъулIэныгъэфIхэр зыIэрегъэхьэ.
Зи гугъу тщIа зэпеуэм щытекIуэхэм Iэмал ягъуэт ар езыгъэкIуэкI институтым экзаменыншэу щIэтIысхьэну. Абы къыхэкIыу, теленэтын къудей мыхъуу, ар зэпеуэ гуащIэщ. Дауи, телекамерэхэм я пащхьэ уиту уи щIэныгъэр къэбгъэлъэгъуэну нэхъ гугъущ. Арами апхуэдэ щIыкIэкIэ утыку ихьэну жэрдэм зыщIхэр мащIэкъым.
Айбазэ Павел къызэриIуэтэжымкIэ, фIыуэ зыкъэбгъэлъэгъуэн папщIэ къару куэд хэплъхьэн хуейщ абы. Утыку уихьэным мазищ иIэжу къуат темэхэмкIэ тхылъ куэд щIэбджыкIауэ уримыхьэлIэмэ, Вяземский Юрий и упщIэхэм уапэлъэщынукъым. Зэпеуэ нэхъыщхьэм хэтынухэр пхъэидзэкIэ къыхаха нэужь, къэна гупым хэту упщIэхэм жэуап яриткIэрэ медалитIрэ орденрэ къилэжьащ Павел.
— Сэ икъукIэ сигу ирихьащ зэпеуэр икIи абы сызэрыхэтар хуабжьу щхьэ- пэщ си дежкIэ, — жеIэ Павел. — Зэпеуэм и кIэм сынэмысыфами, гъащIэм къыщысхуэщхьэпэжын куэд къэсщIащ, ди республикэм, си еджапIэм я хъыбар- хэр ныбжьэгъу къысхуэхъуахэм яхуэсIуэтащ.
Китай псалъэжьым жеIэ: «ЩIэныгъэр — налкъутналмэсщ, ар зиIэм къыдэгъуэгурыкIуэ зэпыту». ЛъагапIэщIэхэм, ехъулIэныгъэщIэм хуэзышэ гъуэгум лъэ быдэкIэ тетыну ди гуапэщ щIалэ губзыгъэр.
ЩОДЖЭН Iэминат.
